Lestarsamgöngur voru meira og minna í lamasessi í Bretlandi í gær vegna sólarhringsverkfalls járnbrautastarfsfólks. Svo verður einnig á morgun. Í dag má reikna með að jarðlesta- og strætisvagnasamgöngur gangi úr skorðum.
Verðbólga mælist nú ríflega tíu prósent í Bretlandi og hefur ekki verið meiri í 40 ár. Laun hafa hins vegar ekki hækkað í takt við ört hækkandi framfærslukostnaðinn. Þessu mótmæltu yfir 45.000 starfsmenn járnbrautanna með því að mæta ekki til vinnu í gær, sem leiddi til þess að einungis um 20 prósent áætlaðra lestarferða voru farnar. Þúsundir járnbrautarstarfsmanna sátu líka heima á þriðjudag og aðgerðunum, sem eru sagðar þær víðtækustu í þessum geira breska atvinnulífsins í 30 ár, verður svo fram haldið í dag með verkfalli kollega járnbrautastarfsfólksins hjá jarðlesta- og strætisvagnafyrirtækjum Lundúna. Á morgun fer starfsfólk járnbrautalestanna svo í þriðja sólarhringsverkfallið og taka strætisvagnabílstjórar höfuðborgarinnar einnig þátt í því. Samningar eru lausir milli fyrirtækja og starfsfólks í fólksflutningageiranum og viðræður hafa gengið hægt og illa. Með hækkandi verðbólgu hefur aukinn þungi færst í kröfuna um launahækkanir sem munar um, en einnig er tekist á um aðbúnað, vinnutíma, lífeyrisréttindi og fleira, segir í frétt The Guardian.

Reikna má með að jarðlesta- og strætisvagnasamgöngur gangi úr skorðum vegna verkfalla í dag. Lestarsamgöngur voru meira og minna í lamasessi þar í gær.